1. ปัจจัยความเสี่ยง

1.1 โครงสร้างลูกค้ามีการพึ่งพาลูกค้าหรือผู้จัดจำหน่ายรายใหญ่น้อยราย

บริษัทฯ ประกอบธุรกิจผลิตสินค้าชุดชั้นในสตรี โดยมีบริษัท ไอ.ซี.ซี. อินเตอร์เนชั่นแนล จำกัด
(มหาชน) เป็น ผู้จัดจำหน่ายภายในประเทศ มียอดสั่งซื้อสินค้าเกินกว่าร้อยละ 50
ของยอดขายของบริษัทฯ ผู้จัดจำหน่ายรายนี้สามารถ ทำหน้าที่ได้อย่างมีประสิทธิผล
ทั้งมีความสัมพันธ์อันดีกับห้างสรรพสินค้า หากบริษัทฯ สูญเสียผู้จัดจำหน่ายรายนี้ไป
อาจส่งผลกระทบต่อประสิทธิภาพในการกระจายสินค้าในระยะต้นจนกว่าจะหาผู้จัดจำหน่ายรายใหม่ได้
(อันจะส่งผลกระทบต่อยอดขายและกำไรในที่สุด) อย่างไรก็ตาม ด้วยสัมพันธภาพที่แน่นแฟ้นมากว่า
30 ปี ประกอบกับการจัดจำหน่ายสินค้าของบริษัทฯ ถือได้ว่าเป็นรายได้หลักของผู้จัดจำหน่ายรายนี้
โอกาสที่จะเกิดการบอกเลิกสัญญาจึงน่าจะเกิดขึ้นได้ยาก

1.2 การพึ่งพิงผู้ถือหุ้นรายใหญ่ในด้านการจัดจำหน่าย

ภายในประเทศ บริษัทฯ จำหน่ายสินค้าผ่านบริษัท ไอ.ซี.ซี. อินเตอร์เนชั่นแนล จำกัด (มหาชน)
ซึ่งเป็นบริษัทที่มี ผู้ถือหุ้นรายใหญ่รายเดียวกับบริษัทฯ ส่วนการจำหน่ายสินค้าไปยังต่างประเทศ
บริษัทฯ ได้ดำเนินการผ่านบริษัทในกลุ่ม Wacoal Corporation ที่มีอยู่ในประเทศญี่ปุ่น
สหรัฐอเมริกา และไต้หวัน เป็นหลัก

1.3 การใช้เครื่องหมายการค้ารับอนุญาต

บริษัทฯ ประกอบการผลิตสินค้าภายใต้เครื่องหมายการค้ารับอนุญาตจาก Wacoal Corporation
เป็นด้านหลัก ถึงกว่าร้อยละ 80 ของยอดขายทั้งหมด
การทำสัญญาใช้เครื่องหมายการค้าดังกล่าวมีกำหนดระยะเวลาคราวละ 5 ปี หากบริษัทฯ
สูญเสียสิทธิในการใช้เครื่องหมายการค้าดังกล่าวอาจส่งผลกระทบต่อรายได้ของบริษัทฯ ในระยะยาว
อย่างไรก็ตาม จากการที่กลุ่ม Wacoal Corporation ถือครองหุ้นกว่าร้อยละ 33.61
ของหุ้นทั้งหมดของบริษัทฯ การมีความสัมพันธ์อันดีระหว่างกัน
ความสามารถในการครองส่วนแบ่งทางการตลาดของบริษัทฯ ประกอบกับการที่บริษัทฯ
มีผลการดำเนินงานที่ดี
การบอกเลิกสัญญาหรือโอกาสที่จะไม่ได้รับการต่ออายุสัญญาออกไปจึงน่าจะไม่เกิดขึ้น
และนอกจากการผลิตสินค้าภายใต้ เครื่องหมายการค้ารับอนุญาตดังกล่าว บริษัทฯ
มีการผลิตสินค้าภายใต้เครื่องหมายการค้าของตนเองด้วยเช่นกัน

1.4 การซื้อขายสินค้าจากบริษัทในกลุ่มสหพัฒน์

บริษัทฯ ดำเนินธุรกิจผลิตเสื้อผ้าสินค้าสำเร็จรูป โดยมีการซื้อวัตถุดิบและขายสินค้าสำเร็จรูป
กับบริษัทในเครือสหพัฒน์ หากดูเพียงนี้จะเห็นว่าบริษัทฯ
มีความเสี่ยงด้านการดำรงอยู่ของกิจการหากมีการเปลี่ยนแปลงผู้ถือหุ้น จากกลุ่มสหพัฒน์
เนื่องจากอาจไม่ให้ความสำคัญกับการซื้อขายสินค้าของบริษัทฯ เท่าที่ควร

1.5 การแข่งขันกันเองในกลุ่มสหพัฒน์

ในกลุ่มสหพัฒน์มีกิจการที่ทำการผลิตสินค้าอันเป็นการแข่งขันกับกิจการของบริษัทฯ
อย่างไรก็ตามบริษัทฯ มีความเป็นอิสระในนโยบายการทำการค้าโดยสิ้นเชิงจากบริษัท
สหพัฒนาอินเตอร์โฮลดิ้ง จำกัด (มหาชน) และ Wacoal Corporation
การแข่งขันภายในกลุ่มสหพัฒน์ถือเป็นเครื่องเสริมสร้างศักยภาพให้แก่ธุรกิจของแต่ละกิจการที่จะต้องสร้าง
Core Competency ในธุรกิจที่ตนชำนาญ เชี่ยวชาญ มิใช่การผูกขาดตัดตอน

1.6 การที่บริษัทจัดจำหน่าย จัดจำหน่ายสินค้าชนิดเดียวกันกับสินค้าของบริษัทฯ

บริษัท ไอ.ซี.ซี. อินเตอร์เนชั่นแนล จำกัด (มหาชน) ซึ่งเป็นผู้จัดจำหน่ายสินค้ารายใหญ่ของบริษัทฯ
มีการจำหน่ายสินค้าชุดชั้นในสตรี ซึ่งเป็นสินค้าชนิดเดียวกันกับผลิตภัณฑ์หลักของบริษัทฯ
แต่สินค้าของบริษัทฯ ต่าง Concert และมุ่งกลุ่มลูกค้าต่างจาก Brand Name อื่น
การทับซ้อนกันมีน้อยมากจนไม่เป็นประเด็นสำคัญ

1.7 ความเสี่ยงจากอัตราแลกเปลี่ยน

ในปี 2545 บริษัทฯ มีรายได้จากการส่งออกในรูปสกุลเงินตราต่างประเทศ
เทียบเป็นเงินบาทประมาณ 835 ล้านบาท หรือเท่ากับ 26.67% ของรายได้จากการขายทั้งหมด

ในปี 2546 บริษัทฯ จะยังคงมีรายได้ในรูปสกุลเงินตราต่างประเทศ
ฉะนั้นความเสี่ยงในเรื่องอัตราแลกเปลี่ยน จึงยังคงเป็นข้อพิจารณา แต่อย่างไรก็ตาม บริษัทฯ
ได้เตรียมมาตรการจัดการกับรายรับในรูปสกุลเงินตราต่างประเทศที่ได้จากการจำหน่ายสินค้าให้สอดคล้องกับตลาดเงินอยู่ตลอดเวลา

1.8 โครงสร้างการถือหุ้นในบริษัท

บริษัทฯ
มีการลงทุนในกิจการของบริษัทในกลุ่มและมีการถือหุ้นไขว้กันหรือย้อนกลับระหว่างบริษัทในกลุ่ม
ซึ่งบุคคลทั่วไปอาจมองว่า โครงสร้างการถือหุ้นระหว่างบริษัทในกลุ่มไม่ชัดเจน
ยากต่อการพิจารณาว่าบริษัทฯ
มีการถือหุ้นในบริษัทที่ลงทุนและมีอำนาจในการควบคุมกิจการดังกล่าวที่แท้จริงอย่างไร

โดยข้อเท็จจริงแล้ว การลงทุนของบริษัทฯ
เป็นไปในลักษณะของการร่วมลงทุนในธุรกิจที่เกี่ยวเนื่องและเป็นประโยชน์ต่อบริษัทฯ (Supply
Chain) และมีการลงทุนในหลายประเภทธุรกิจเพื่อกระจายความเสี่ยง (Diversification)
ทั้งนี้อำนาจในการบริหารและตัดสินใจขึ้นอยู่กับคณะกรรมการของแต่ละบริษัทอย่างเป็นอิสระ บริษัทฯ
ไม่มีอำนาจในการ ควบคุมกิจการดังกล่าว

บริษัทฯ ได้รับประโยชน์จากการลงทุนในรูปของความมั่นคงของแหล่งวัตถุดิบ , สินค้า , บริการ ,
Know - How และเงินปันผลหากผลประกอบการของบริษัทนั้นดี กรณีกิจการที่ลงทุนมีผลขาดทุน
บริษัทฯ ก็มีการตั้งค่าเผื่อการด้อยค่าในเงินลงทุนดังที่ปรากฏในงบกำไรขาดทุน
ดังนั้นโครงสร้างการถือหุ้นดังกล่าวจึงไม่มีผลกระทบในอันที่จะทำให้การรับรู้ส่วนแบ่งรายได้ของบริษัทฯ
ต่างจากที่รับรู้ในงบการเงินอย่างมีนัยสำคัญ

1.9 สภาพคล่องของหุ้น

เนื่องจากจำนวนหุ้นของบริษัทฯ มีไม่มากนัก
และผู้ถือหุ้นส่วนใหญ่ถือเป็นการลงทุนในระยะยาวมากกว่า การเก็งกำไร
นักลงทุนจึงอาจเห็นว่าสภาพคล่องของการซื้อขายหุ้นของบริษัทฯ มีไม่มากนัก อย่างไรก็ตาม
คณะกรรมการบริษัทได้มีมติในคราวประชุมคณะกรรมการครั้งที่ 16/2545 เมื่อวันที่ 17 มีนาคม
2546 ให้นำเสนอต่อที่ประชุมผู้ถือหุ้นในวันที่ 21 เมษายน 2546 เพื่อพิจารณาอนุมัติให้บริษัทฯ
ทำการเปลี่ยนแปลงมูลค่าหุ้นที่ตราไว้ จากมูลค่าหุ้นละ 10 บาท เป็นมูลค่าหุ้นละ 1 บาท
ซึ่งจะทำให้มีจำนวนหุ้นเพิ่มขึ้นเป็น 120 ล้านหุ้น อันจะส่งผลดีต่อผู้ถือหุ้นรายย่อยและตลาดทุนโดยรวม